32005R1512
L 241/15
JURNALUL OFÍCIAL AL UNIUNII EUROPENE
REGULAMENTUL (CE) NR. 1512/2005 AL COMISIEI
din 15 septembrie 2005
de modificare a Regulamentului (CE) nr. 753/2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește desemnarea, denumirea, prezentarea și protejarea anumitor produse vitivinicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 53,
întrucât:
(1)
Este necesară adaptarea Regulamentului (CE) nr. 753/2002 al Comisiei (2) pentru a lua în considerare diferitele evoluții tehnice care pot avea un impact asupra comerțului, precum lista soiurilor de vin și a sinonimelor acestora care conțin o indicație geografică, precum și lista mențiunilor tradiționale. De asemenea, este oportun să se ia în considerare noile aderări la OMC.
(2)
Pentru a lua în considerare aspectul specific al anumitor vinuri, este necesar să se aplice toleranțele în materie de analiză a titrului alcoolic dobândit. Din motive de exactitate, este necesar ca lista vinurilor respective să fie întocmită cu mai multă precizie.
(3)
Dispoziția privind comunicarea, de către statele membre, a măsurilor prevăzute la articolul 19 alineatul (3) din Regulamentul (CE) nr. 753/2002 este de acum înainte caducă. Din motive de claritate, este necesar ca această dispoziție să fie eliminată.
(4)
Atunci când este vorba despre o practică tradițională reglementată de anumite dispoziții ale statului membru producător, acest stat membru poate permite, prin derogare de la norma obișnuită, prin intermediul autorizațiilor exprese și sub rezerva unor controale corespunzătoare, obținerea unui v.c.p.r.d. prin adăugarea la produsul de bază a acestui vin a unuia sau a mai multor produse vitivinicole neoriginare din regiunea determinată a cărei denumire o poartă acest vin. Pentru a evita ca expirarea acestei derogări, prevăzută la articolul 31 alineatul (3) din Regulamentul (CE) nr. 753/2002, să aducă atingere operatorilor economici și autorităților competente, este oportună acordarea unei noi prorogări.
(5)
Prin urmare, Regulamentul (CE) nr. 753/2002 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 753/2002 se modifică după cum urmează:
1.
La articolul 3 alineatul (2), primul paragraf se înlocuiește cu următorul text:
„Indicarea titrului alcoolic volumic dobândit, prevăzut în anexa VII punctul (A).1 a treia liniuță și în anexa VIII punctul (B).1 litera (d) la Regulamentul (CE) nr. 1493/1999, se face în unități sau semiunități de procentaj volumic. Fără a aduce atingere toleranțelor prevăzute de metoda de analiză de referință utilizată, diferența dintre titrul alcoolic indicat și titrul alcoolic determinat prin analiză nu trebuie să fie mai mare sau mai mică de mai mult de 0,5 % vol. Cu toate acestea, pentru vinurile care conțin indicarea anului de recoltă depozitate în sticle pe o perioadă mai mare de trei ani, precum și pentru vinurile spumante, vinurile spumoase, vinurile petiante, vinurile perlante, vinurile licoroase și vinurile din struguri stafidiți, fără a aduce atingere toleranțelor prevăzute în metoda de analiză de referință utilizată, diferența dintre titrul alcoolic indicat și titrul alcoolic determinat prin analiză nu trebuie să fie mai mare sau mai mică de mai mult de 0,8 % vol. Valoarea care corespunde titrului alcoolic dobândit este urmată de simbolul «% vol» și poate fi precedată de termenii «titru alcoolic dobândit» sau «alcool dobândit» sau de abrevierea «alc.».”
2.
La articolul 19, alineatul (3) se elimină.
3.
La articolul 28, a treia liniuță se înlocuiește cu următorul text:
„-
«indicazione geografica tipica» sau «IGT» pentru vinurile de masă originare din Italia;”.
4.
Articolul 31 alineatul (3) se modifică după cum urmează:
(a)
la paragraful al doilea litera (b), datele „31 august 2005” se înlocuiesc cu datele „31 august 2007”;
(b)
la paragraful al treilea, data de „31 august 2005” se înlocuiește cu data de „31 august 2007”.
5.
Anexele II și III se înlocuiesc cu textul din anexa I la prezentul regulament.
6.
Anexa V se înlocuiește cu textul din anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 septembrie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 septembrie 2005.